# Lourdes Idoiaga

Lourdes Idoiaga Urkia (Oñati, 1950eko ekainaren 27a), kooperatibista, eta sei urtez Oñatiko alkate EAJ-EA-tik.

# Bizitza

Zañartu auzoko Ipentza baserrian jaio zen, eta kalera bizitzera etorri ondoren Berezaoko auzo-eskolan batxilergoko lehen urteak egin zituen, 1964an sortu berria zen Institutuan jarraituz laugarren ikasturtean. Handik Mondragon Unibertsitateko Oñatiko ETEO-Enpresagintza Fakultatera joan zen Merkataritza peritu-ikasketak egitera, 1968an bukatuz. Ondoren, lau urtez herriko Zahor txokolate fabrikan egin zuen lan, Arrasateko LagunAro EPSV kooperatibako bulego nagusira aldatu arte. Bertan 35 urtez aritu zen lanean, Osasun eta Pentsioen zerbitzuko arduraduna izatera iritsiz, LagunAroko zuzendaritzako lehen emakumea bilakatuz.
Juan Bautista Arantzabal arrasatearrarekin ezkondu zen 1973an, bi seme-alaba dituzte, Naia eta Egoitz, eta bi biloba, Ekain eta Julen. Zaletasunen artean, mendia eta familiarekin zein adiskideekin bidaiatzea gustatzen zaio. Herrigintzan bestalde, 1975an Txantxiku Ikastolako juntan sartu zen, eta 1981an bera presidente zela ikastola irabazi asmorik gabeko kooperatiba egin zen, aurreko urtean estatutu berriak egin ondoren. 1989an berriz, Kilometroak antolatzeko arduradun nagusia izan zen. Azpimarratzekoa da, baita, Oñatz Kultur Elkarteko kide egin zela 1968an, hurrengo urtean presidente bilakatzuz. 1970ean lehen Haurren Eguna antolatu zuten, Ikurrin Dantza Elkarteko banderarekin eginaz, euskal ikurrina debekatuta zegoelako. Hurrengo urtean Oñatz Dantza Taldea sortu zuten. 2019. urtean Arizmendiarrietaren Lagunak Elkarteko juntakide izendatu zuten, eta 2023tik bertako presidentea da.

## Politika

2003tik 2006ko martxo arte liberatu gabeko alkate bilakatu zen legegintzaldi erdian, Arrasaten zuen lanarekin uztartuz. Hurrengo udal hauteskundeetan bere zerrendak irabazi zuen, eta beste lau urtez egon zen alkatetzan, 2011 arte, oraingoan liberatuta EUDELeko arautegia jarraituz. Eta garai horretan EUDELeko zuzendaritzan egon zen Gizarte Politikarako arduradun bezala. Ondoren, LagunArora itzuli ordez jubilatu egin zen, nahiz eta 2019arte zinegotzi izaten jarraitu oposizioan. Zinegotzi edo alkate izan legegintzaldietan hainbat ekimen bultzatu zituen, esaterako V.P.O.ko 300 etxebizitzatik gora Ugarkalde, San Martin eta Urbieta eremuetan. Era berean, Eli Galdosekin Eusko Jaurlaritzan negoziatu zuen Santa Ana komentuko birmoldaketa Ikastolaren egoitza bihurtzeko, eta Mondragon Unibertsitateko Enpresagintza Fakultateko egoitza berria eraikitzea bultzatu, horrela Fakultatea Oñatin mantenduz Arrasatera eraman beharrean. Halaber, udaleko langileen baloraziorako gidaliburua gauzatu zuen ELA eta LAB sindikatuekin adostuta, eta baita Gizarte Zerbitzuetan Emakumeen indarkeriaren Kontrako Protokoloak ezarri ziren, arloa txertatuz. Halaber, "Arantzazu gaur fundazioa" sustatu zen frantziskotarrekin, Foru Aldundiarekin eta Kutxarekin, ondoren bertan Parketxea sortzeko.
Bestalde, 2008an Azkoagain futbol zelaia guztiz birmoldatu zen Foru Aldundiaren Kiroletarako zuzendaritzarekin. Eta urte berean Arrikruzko kobak bisitatu ahal izateko egokitu ziren, kale eta auzoetako irisgarritasuna hobetzeko lanak egin ziren Errekalden,San Lorentzon (Igogailua ere ipiniz), Portukalen, etab., bidegorri sarea osatu zen Bidaurreta eta Olapoto artean, eta Zubikoa eta Kalegoienako lurpeko aparkalekuak zabaldu ziren. Baita, landa-auzoetan "Berpiztu" egitasmoa jarri zen martxan, ludoteka zerbitzua eraiki zen 3-6 urteko umeentzat, "Perco" programa abiatu zen herriko merkatariekin landuta, eta Udal Haurtzaindegi publikoan 10 plaza gehitu ziren. Gainera, 2008an San Martin Udal Egoitza guztiz eraberritu zen, Gipuzkoako lehen unitate psikogeriatrikoa bertan txertatuz. Kontutan hartu behar da baita Arantzazu eta Murgia auzoetako elkarteak sortzen lagundu zuela, oztopo administratiboak gaindituz. Azpimarratzekoa da baita, naiz eta Idoiagaren alkatetza garaian ezker abertzalea legez kanpo egon alderdi bezala, batzorde guztietan parte hartu zuela, eskuin unionistak istiluak sortu arren.

## Erreferentziak

* ↑ Barandiaran, Iker. (2009). EAJko udal hautetsi izan diren guztiei omenaldi jendetsua. Goiena.
* ↑ Lourdes Idoiaga. (2013). Pentsioak. Kontzejupetik aldizkaria.
* ↑ Azkarate, Eneko. (2014). Kilometroak Oñatin duela 25 urte. Goiena.
* ↑ Zeberio Lekuona, Larraitz. (2022). Lourdes Idoiaga: "On Jose Mariak esaten zuen 'aurrera, beti aurrera', eta hori da Arizmendiarrietaren Lagunak Elkartearen leloa". Goiena.
* ↑ (Gaztelaniaz) Erredakzioa. (2024). Arizmendiarrietaren Lagunak Elkartea celebra hoy su Asamblea. Será la primera Asamblea de Lourdes Idoiaga al frente de ALE. TULankide.
* ↑ (Gaztelaniaz) Gipuzko Buru Batzarra. (2007). Presentación de Lourdes Idoiaga como candidata a la alcaldia de Oñati. EAJ/PNV.
* ↑ Berezibar, Jon. (2007). Lourdes Idoiaga alkate 1.867 botorekin. Goiena.
* ↑ Irekia. (2010). Gizarte-zerbitzuen Erakunde arteko Organoa. Eudel-Euskal Udalen Elkartea.
* ↑ (Gaztelaniaz) Gonzalez, Marian. (2010). Lourdes Idoiaga confirma que repetirá como alcaldable del PNV. Diario Vasco.
* ↑ (Gaztelaniaz) Gonzalez, Marian. (2014). Apoyos a Lourdes Idoiaga y Iosu Lizarralde. Diario Vasco.
* ↑ Osasun Saila. (2008). Fundación Arantzazu Gaur Fundazioa. Eusko Jaurlaritza. Euskadi. eus.
* ↑ Erredakzioa. (2011). Arantzazukoarekin osatu dute parketxeen sarea. Berria.

## Ikus gainera

* Oñatiko alkateak, 1447tik honakoak

## Kanpo estekak

* Oñatiko Udala
* Datuak: Q87413281